Broj: 711-I-219-Pp-87-22/23-04-19

Zagreb, 10. siječnja 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva te Davorina Ivanjeka, Tončice Božić, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI) te članka 17. Pravilnika o načinu rada i odlučivanja Povjerenstva za odlučivanje o sukobu interesa od 16. listopada 2013.g., **u predmetu** **obveznika Maria Rajna, gradonačelnika Grada Križevaca,** na stručnom sastanku Povjerenstva održanom dana 10.siječnja 2023.g., donosi sljedeći:

 **ZAKLJUČAK**

**Postupak za odlučivanje o sukobu interesa protiv Maria Rajna, gradonačelnika Grada Križevaca, u odnosu na okolnost da je donio Rješenje o imenovanju bivšeg zamjenika gradonačelnika Grada Križevci za zapovjednika Javne vatrogasne postrojbe Križevci, neće se pokrenuti, jer postupanje obveznika ne predstavlja moguću povredu odredbi ZSSI-a.**

Obrazloženje

Povjerenstvo je dana 08. veljače 2022.g. na temelju neanonimne prijave, otvorilo predmet protiv Maria Rajna, koji se vodi pod brojem Pp-87/22.

U navedenoj prijavi se navodi da je gradonačelnik Grada Križevaca dana 08. studenog 2021.g. donio Rješenje o imenovanju Maria Martinčevića za zapovjednika Javne vatrogasne postrojbe Križevaca, a koji je prije toga u mandatu 2017.-2021.g. obnašao dužnost zamjenika gradonačelnika Grada Križevaca. Podnositelj navodi kako se proteklih godina odugovlačilo s imenovanjem zapovjednika Javne vatrogasne postrojbe, jer se sumnjalo da gradonačelnik „čuva mjesto“ za svojeg zamjenika.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u Registar obveznika, Povjerenstvo je utvrdilo da je Mario Rajn bio gradonačelnik Grada Križevci u mandatu 2017.-2021.g. te da ponovno obnaša istu dužnost od 04. lipnja 2021.g. Slijedom navedenog, Mario Rajn, dužan je postupati sukladno odredbama ZSSI-a.

Člankom 41. stavkom 1. ZSSI/21-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi ovoga Zakona. Sukladno stavku 3. istog članka Zakona postupak nije dopušteno pokrenuti na temelju anonimne prijave.

Člankom 42. stavkom 1. ZSSI/21-a propisano je da je Povjerenstvo dužno, kada utvrdi da su ispunjene pretpostavke za pokretanje postupka iz članka 41. stavka 1. istog Zakona, obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Sukladno članku 60. ZSSI-a postupci započeti prije stupanja na snagu ovoga Zakona dovršit će se prema odredbama Zakona o sprječavanju sukoba interesa („Narodne novine“, broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11),

S obzirom na navedenu zakonsku odredbu, te da je u ovome predmetu prijava zaprimljena i spis formiran nakon stupanja ZSSI-a na snagu, odnosno nakon 25. prosinca 2021., postupak će se voditi sukladno odredbama ZSSI-a primjenom mjerodavne odredbe ZSSI/11-a koji je bio na snazi u trenutku kada su nastale činjenice i okolnosti koje su predmet raspravljanja i odlučivanje u ovom predmetu.

Člankom 2. stavkom 1. ZSSI/11-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. ZSSI/11-a propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

 Člankom 5. stavkom 1. ZSSI/11-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI/11-a koji određuje zabranjena djelovanja dužnosnika propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 34. Zakona o vatrogastvu („Narodne novine“, broj 125/19) propisano je da se za zapovjednika i zamjenika zapovjednika javne vatrogasne postrojbe može imenovati osoba koja ispunjava uvjete utvrđene tim Zakonom, aktom o osnivanju te statutom javne vatrogasne postrojbe. Stavkom 2. istoga članka propisano je da zapovjednika javne vatrogasne postrojbe, uz prethodnu suglasnost županijskog vatrogasnog zapovjednika, imenuje i razrješava općinski načelnik odnosno gradonačelnik odnosno odlukom o osnivanju zajedničke javne vatrogasne postrojbe utvrđeni čelnik jedinice lokalne samouprave, na mandat od pet godina na temelju javnog natječaja.

 Povjerenstvo je od Javne vatrogasne postrojbe Grada Križevci zatražilo podatke je li i kada Mario Martinčević izabran za zapovjednika Javne vatrogasne postrojbe Križevci te kojom odlukom/aktom je isti imenovan na navedenu funkciju, je li izboru Maria Martinčevića za zapovjednika prethodio javni natječaj te ukoliko jest, gdje je isti objavljen, koliko se kandidata prijavilo te koja je procedura izbora vatrogasnog zapovjednika, na koji je način postupak izbora proveden odnosno temeljem kojih kriterija je utvrđeno da je upravo Mario Martinčević najbolji kandidat za zapovjednika kao i tko je imenovao i na čiji prijedlog Maria Matinčevića na navedenu funkciju.

 Javna vatrogasna postrojba Grada Križevci odgovorila je na traženje Povjerenstva navodeći da je Mario Martinčević na mjesto zapovjednika Javne vatrogasne postrojbe zaposlen 15. studenog 2021.g., a da je na isto imenovan Rješenjem od 08. studenog 2021.g. od strane Grada Križevaca, koji je ujedno i osnivač vatrogasne postrojbe. Nadalje, navodi se da je javni natječaj raspisan nakon donošenja odluke na sjednici Vatrogasnog vijeća održanoj 01. listopada 2021.g. te da je isti objavljen u „Narodnim novinama“ pod brojem 108/2021 kao i na stranicama Hrvatskog zavoda za zapošljavanje, službenim stranicama Grada Križevci te Javne vatrogasne postrojbe. Isto tako, navodi se da je jedini kandidat bio Mario Martinčević te da je Vatrogasno vijeće pregledalo njegovu zamolbu i ustanovilo da su dostavljeni svi dokumenti, provedena je provjera tjelesne i motoričke sposobnosti te je objavljen intervju s kandidatom. Nakon dobivanja odobrenja županijskog zapovjednika, prijedlog za imenovanje poslan je gradonačelniku koji je izdao Rješenje o imenovanju Maria Martinčevića zapovjednikom Javne vatrogasne postrojbe Križevci.

 U prilogu očitovanja, Javna vatrogasna postrojba dostavila je svu natječajnu dokumentaciju iz koje je razvidno da se Mario Martinčević jedini javio na natječaj za zapovjednika Javne vatrogasne postrojbe Križevci, a koji je proveden sukladno propisima, te da je isti ispunio sve uvjete nakon čega je predsjednik Vatrogasnog vijeća, pod dobivanju suglasnosti županijskog zapovjednika, predložio njegovo imenovanje gradonačelniku Mariu Rajnu koji je potom donio Rješenje o imenovanju istoga za zapovjednika Javne vatrogasne postrojbe Grada Križevci.

 Povjerenstvo ističe kako pregledom dostavljene dokumentacije u postupanju dužnosnika Maria Rajna nije utvrdilo okolnosti koje bi upućivale na povredu odredbi ZSSI/11-a. Naime, dužnosnik je sukladno propisanoj proceduri donio Odluku o imenovanju zapovjednika Javne vatrogasne postrojbe Križevci na prijedlog Vatrogasnog vijeća te uz prethodnu suglasnost županijskog vatrogasnog zapovjednika.

 Isto tako, Povjerenstvo nije utvrdilo niti odnos povezanosti između dužnosnika Maria Rajna i Maria Martinčevića osim činjenice da su isti u istom mandatu obnašali dužnost gradonačelnika i zamjenika gradonačelnika Grada Križevci, a što se prema praksi Povjerenstva ne smatra dovoljnim da bi se utvrdio odnos povezanosti temeljem kojeg bi dužnosnik bio u obvezi izuzeti se od donošenja navedene odluke, budući da su obojica na navedene funkcije odabrani na izborima od strane građana Grada Križevci.

Slijedom navedenog, a budući da Povjerenstvo nije utvrdilo da navodi iz prijave upućuju na postupanja protivna ZSSI/11-u od strane dužnosnika, donesena je odluka kao u izreci ovoga zaključka.

PREDSJEDNICA POVJERENSTVA

 Nataša Novaković, dipl. iur.

Dostaviti:

 1.Dužnosnik Mario Rajn, osobnom dostavom

 2. Podnositelju, putem dostavljene e-mail adrese

 3. Objava na internetskoj stranici Povjerenstva

 4. Pismohrana